PROJEKTI ZAKLADE / SINJ 03.08.2012.

U Sinju postavljena spomen-ploča alkaru Nikoli Ceriniću

Zaklada “Otok Brač – negdje između mora i zvijezda” postavila je u suradnji s “Viteškim alkarskim društvom Sinj” spomen-ploču na kući u kojoj je živio NIKOLA CERINIĆ (1844.-1910.) – najtrofejniji alkar u povijesti. Na prigodnoj svečanosti u Vrličkoj ulici sudjelovali su predsjednik VAD-a dr. STIPE JUKIĆ, predsjednik Časnog suda ANDRIJA FILIPOVIĆ GRČIĆ, tajnik dr. IVAN NASIĆ, član Časnog suda IVO DALBELLO, gradonačelnik Sinja IVICA GLAVAN, upravitelj i članovi Vijeća Zaklade, te brojni uzvanici, alkari, alkarski momci, predstavnici medija… Spomen-ploču otkrila je ministrica kulture ANDREA ZLATAR VIOLIĆ.

Najtrofejniji alkar u povijesti je NIKOLA CERINIĆ, rođen 1844. godine u Splitskoj na otoku Braču. Ovom se spomen-pločom po prvi puta odalo priznanje jednom od zaslužnih alkara, a ujedno se i po prvi puta obilježila 300-ta godišnjica alke. Zaklada planira postaviti spomen-ploču i u Cerinićevoj rodnoj Splitskoj.

NIKOLA CERINIĆ rodio se u Splitskoj 23. kolovoza 1844. godine. Njegov otac Ante je kao trgovac došao u Sinj kada je Nikola imao četiri godine. Po tadašnjim alkarskim propisima članovi alkarske udruge mogli su biti samo domicilni stanovnici, a domicil se stjecao nakon 20 godina neprekidnog prebivališta u alkarskom kraju (danas se “domicil” stječe kroz “zavičajnost”, najmanje četiri generacije po muškoj lozi). Tako je Nikola 1867. godine stekao pravo postati alkar. Nadmetao se na 32 alkarske proredbe pri čemu je 12 puta bio slavodobitnik. Posljednje tri Alke osvojio je u nizu, 1897., 1898. i 1899. godine sa sva tri pogotka “u sridu”. Za vrijeme sudjelovanja u alkarskim nadmetanjima 19 godina obnašao je dužnost alaj-čauša. Osim što je bio najtrofejniji alkar, Nikola Cerinić izvrsno je svirao klarinet i bio je kapelnik Općinske glazbe i učitelj mladih glazbara.

Ostalo je upamćeno da se među alkarima i drugim Sinjanima spominjalo kako je Cerinićevo koplje posebno, da poput magneta privlači alkarsku metu, da može pogoditi “u sridu” kada mu se prohtije, te da mu u tome pomaže i njegov konj. Budući da su takvi prigovori došli i do samog Cerinića, on je zatražio da mu se daju drugo koplje i drugi konj. Nakon što mu je udovoljeno, kaže usmena predaja zabilježena nedugo poslije Cerinićeve smrti 30. lipnja 1910. godine, najtrofejniji alkar napravio je pravo čudo – trčao je četiri puta i sva četiri pogodio “u sridu”!